钦定古今图书集成/明伦汇编/官常典/第530卷 > 史弼
## 钦定古今图书集成/明伦汇编/官常典/第530卷 > 史弼

按《元史》本传：“弼字君佐，一名塔剌浑，蠡州博野人。曾
祖彬，有胆勇，太师国王木华黎兵南下，居民被掳，蠡
守闭城自守。彬谓诸子曰：‘吾所恃者，郡守也。今弃民
自保，吾与其束手以死，曷若死中求生’？乃率乡人数
百家诣木华黎请降，木华黎书帛为符，遣还。既而州
破，独彬与同降者得免。弼长通国语，膂力绝人，能挽”
彊弓。里门凿石为狮，重四百斤，弼举之，置数步外。潼
关守将王彦弼奇其材，妻以女，又荐其材勇于左丞
相耶律铸。弼从铸往北京，近侍火里台见弼所挽弓，
以名闻。世祖召之，试以远垛，连发中的，令给事左右，
赐马五匹。中统末，授金符、管军总管，命从刘整伐宋，
攻襄、樊。尝出挑战，射杀二人，因横刀呼曰：“我史奉御
也。”宋兵却退。至元十年，诸将分十三道围樊城，弼攻
东北隅，凡十四昼夜，破之，杀其将牛都统，襄阳降。上
其功，赐银及衣锦、金鞍，升怀远大将军、副万户。遂从
丞相伯颜南征，攻沙洋堡，飞矢中臂，城拔，凝血盈袖。
事闻，赐金虎符。军至阳罗堡，伯颜誓众曰：“先登南岸
者为上功。”弼率健卒直前，宋兵逆战，奋呼击走之。伯
颜登南岸，论弼功第一，进定远大将军。鄂州平，进军
而东，至大孤山，风大作，伯颜命弼祷于大孤山神，风
立止。兵驻瓜洲，阿塔海言：扬子桥乃扬州出入之道，
宜立堡，选骁将守之。伯颜授弼三千人，立木堡，据其
地。弼遽以数十骑抵扬州城，或止之曰：“宋将姜才倔
彊，未可易也。”弼曰：“吾栅扬子桥，据其所必争之地，才
乘未固，必来攻我，则我之利也。”才果以万众乘夜来
攻，人挟束薪填堑，弼戒军中无哗，俟其至，下櫑木，发
炮石击之，杀千馀人，才乃退。弼出兵击之，会相威、阿
术兵继至，大战，才败走，擒其将张都统。十三年六月，
才复以兵夜至，弼三战三胜。天明，才见弼兵少，进迫
围弼，弼复奋击之，骑士二人挟火枪刺弼，弼挥刀御
之，左右皆仆，手刃数十百人。及出围，追者尚数百骑，
弼殿后，敌不敢近。会援兵至，大破之，才奔泰州。及守
将朱焕以扬州降，使麦术受其降于南门外，而弼从
数骑由保城入扬州，出南门与之会，以示不疑。制授
昭勇大将军、扬州路总管府达鲁花赤，兼万户。冬，迁
黄州等路宣慰使。十五年，入朝，升中奉大夫、江淮行
中书省参知政事，行黄州等路宣慰使。盗起淮西，司
空山弼平之。十七年，南康、都昌盗起，弼往讨，诛其亲
党数十人，胁从者宥之。江州宣课司税及民米，米商
避去，民皆闭门罢市，弼立罢之。十九年，改浙西宣慰
使。二十一年，黄华反建宁，春复霖雨，米价涌贵，弼即
发米十万石，平价粜之，而后闻于省。省臣欲增其价，
弼曰：“吾不可失信，宁辍吾俸以足之。”省不能夺，益出
十万石，民得不饥。改淮东宣慰使。弼凡三官，扬州人
喜，刻石颂之，号《三至碑》。迁佥书沿江行枢密院事，镇
建康。二十六年，平台州盗杨镇龙，拜尚书左丞，行淮
东宣慰使。冬，入朝。时世祖欲征瓜哇，谓弼曰：“诸臣为
吾腹心者少，欲以瓜哇事付汝。”对曰：“陛下命臣，臣何
敢自爱。”二十七年，遥授尚书省左丞，行浙东宣慰使，
平处州盗。二十九年，拜荣禄大夫、福建等处行中书
省平章政事，往征瓜哇，以亦黑迷失、高兴副之，付金
符百五十、币帛各二百，以待有功。十二月，弼以五千
人合诸军发泉州。风急涛涌，舟掀簸，士卒皆数日不
能食。过七洲洋、“万里石塘”，历交趾、占城界。明年正月，
至东董、西董山、牛崎屿，入混沌大洋、橄榄屿、假里、马
荅、勾阑等山，驻兵伐木，造小舟以入。时瓜哇与邻国
葛郎构怨，瓜哇主哈只葛达那加剌已为葛郎主哈
只葛当所杀，其婿土罕必阇耶攻哈只葛当不胜，退
保麻喏八歇，闻弼等至，遣使以其国山川、户口及葛
郎国地图迎降求救。弼与诸将进击葛郎兵，大破之，
哈只葛当走归国。高兴言：“瓜哇虽降，倘中变与葛郎
合，则孤军悬绝，事不可测。”弼遂分兵三道，与兴及亦
黑迷失各将一道攻葛郎。至荅哈城，葛郎兵十馀万
迎敌。自旦至午，葛郎兵败，入城自守，遂围之。哈只葛
当出降，并取其妻子官属以归。土罕必阇耶乞归，易
降表及新藏珍宝入朝。弼与亦黑迷失许之，遣万户
担只不丁、甘州不花以兵二百人护之还国。土罕必
阇耶于道杀二人以叛，乘军还，夹路攘夺。弼自断后，
且战且行，行三百里，得登舟。行六十八日夜达泉州，
士卒死者三千馀人。有司数其俘获金宝香布等直
五十馀万，又以没理国所上金字表及金银犀象等
物进，事具《高兴》及《瓜哇国传》。于是朝廷以其亡失多，
杖十七，没家赀三之一。元贞元年，起同知枢密院事月儿鲁奏：“弼等以五千人渡海，二十五万里入近代，
未尝至之国，俘其王及谕降傍近小国，宜加矜怜。”遂
诏以所籍还之。拜荣禄大夫、江西等处行中书省右
丞。三年，升平章政事，加银青荣禄大夫，封鄂国公。卒
于家，年八十六。